*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Μαρτίου 1988

με την οποία εγκρίνεται το δεύτερο πρόγραμμα για τον τομέα του γάλακτος και των γαλακτοκομικών προϊόντων της Βαυαρίας σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στη γερμανική γλώσσα είναι το μόνο αυθεντικό)

(88/254/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων της αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,

Εκτιμώντας:

ότι, στις 5 Μαΐου 1986, η κυβέρνηση της Ομοσπονδιακής Δημοκρατίας της Γερμανίας υπέβαλε πρόγραμμα που αποτελεί συνέχεια του προγράμματος για τον τομέα του γάλακτος και των γαλακτοκομικών προϊόντων της Βαυαρίας, που εγκρίθηκε με την απόφαση 80/1336/ΕΟΚ της Επιτροπής (3) για το οποίο υποβλήθηκαν συμπληρωματικά στοιχεία στις 16 Απριλίου, 28 Οκτωβρίου και στις 9 Δεκεμβρίου 1987·

ότι το δεύτερο προγράμμα στοχεύει στην ορθολογικοποίηση και τον εκσυγχρονισμό του τομέα του γάλακτος και των γαλακτοκομικών προϊόντων προκειμένου να σταθεροποιηθεί η ανταγωνιστικότητα και να βελτιωθεί η αξία των προϊόντων του τομέα αυτού· ότι, κατά συνέπεια, πρόκειται για πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι, δεδομένης της κατάστασης που επικρατεί στην αγορά γάλακτος και γαλακτοκομικών προϊόντων, η έγκριση του προγράμματος δεν μπορεί να περιλαμβάνει επενδυτικά σχέδια:

- που προβλέπουν αύξηση του δυναμικού μεταποίησης γάλακτος εφόσον τα σχέδια αυτά δεν παρέχουν ταυτόχρονα αποδείξεις για την παύση της λειτουργίας ίσου παραγωγικού δυναμικού,

- που αφορούν την παραγωγή βουτύρου, ορού γάλακτος σε σκόνη, γάλακτος σε σκόνη, βουτυρελαίου, λακτόζης, καζεΐνης και καζεινικών αλάτων,

- που αφορούν την παραγωγή άλλων προϊόντων τα οποία επιφέρουν δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, που δεν συμβιβάζονται με την κατάσταση που επικρατεί στην αγορά·

ότι η έγκριση του δεύτερου αυτού προγράμματος δεν μπορεί να περιλαμβάνει επενδυτικά σχέδια για την παραγωγή προϊόντων όπως ορισμένα είδη τυριών για τα οποία είναι ήδη πλεονασματικό το παραγωγικό δυναμικό στην Ευρωπαϊκή Κοινότητα·

ότι η έγκριση του δεύτερου αυτού προγράμματος δεν μπορεί να περιλαμβάνει επενδύσεις για την παραγωγή εμπορευμάτων που δεν αναφέρονται στο παράρτημα ΙΙ της συνθήκης·

ότι στο δεύτερο πρόγραμμα περιλαμβάνονται στοιχεία που επαρκούν σύμφωνα με το άρθρο 3 του κανονισμού (ΕΟΚ) αριθ. 355/77 για να εκπληρωθούν οι στόχοι του άρθρου 1 του κανονισμού στον τομέα του γάλακτος και των γαλακτοκομικών προϊόντων της Βαυαρίας· ότι η προθεσμία για την εφαρμογή του δεύτερου προγράμματος δεν υπερβαίνει το χρονικό διάστημα που αναφέρεται στο άρθρο 3 παράγραφος 1 στοιχείο ζ) του κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το δεύτερο πρόγραμμα για τον τομέα του γάλακτος και γαλακτοκομικών προϊόντων της Βαυαρίας που υπέβαλε η κυβέρνηση της Ομοσπονδιακής Δημοκρατίας της Γερμανίας στις 5 Μαΐου 1986 και σύμφωνα με τον κανονισμό (ΕΟΚ) αριθ. 355/77, συμπλήρωσε στις 16 Απριλίου, 28 Οκτωβρίου και 9 Δεκεμβρίου 1987.

2. Η έγκριση δεν περιλαμβάνει σχέδια:

- που αποσκοπούν στην αύξηση του παραγωγικού δυναμικού μεταποίησης γάλακτος εφόσον τα σχέδια αυτά δεν παρέχουν αποδείξεις για την παύση της λειτουργίας ίσου παραγωγικού δυναμικού,

- που αφορούν το βούτυρο, τον ορό γάλακτος σε σκόνη, το γάλα σε σκόνη, το βουτυρέλαιο, τη λακτόζη, την καζεΐνη, τα καζεινικά άλατα,

- που αφορούν άλλα προϊόντα τα οποία επιφέρουν δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, που δεν συμβιβάζονται με την κατάσταση που επικρατεί στην αγορά.

Η έγκριση του δεύτερου αυτού προγράμματος δεν περιλαμβάνει επενδυτικά σχέδια για την παραγωγή προϊόντων όπως ορισμένα είδη τυριών, για τα οποία είναι ήδη πλεονασματικό το παραγωγικό δυναμικό στην Ευρωπαϊκή Κοινότητα.

Η έγκριση του δεύτερου αυτού προγράμματος δεν περιλαμβάνει επενδύσεις για την παραγωγή εμπορευμάτων που δεν αναφέρονται στο παράρτημα ΙΙ της συνθήκης.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 29 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 57 της 27. 2. 1987, σ. 6.

(3) ΕΕ αριθ. L 384 της 31. 12. 1980, σ. 1.